AZ EURÓPAI PARLAMENT ÉS A TANÁCS 762/2008/EK RENDELETE
(2008. július 9.)
a tagállamok által benyújtandó, akvakultúrára vonatkozó statisztikákról és a 788/96/EK tanácsi rendelet hatályon kívül helyezéséről
(EGT-vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikke (1) bekezdésére,
tekintettel a Bizottság javaslatára,
a Szerződés 251. cikkében megállapított eljárással összhangban (1),
mivel:
(1)
A tagállamok által benyújtandó, az akvakultúra-termelésre vonatkozó statisztikákról szóló, 1996. április 22-i 788/96/EK tanácsi rendelet (2) előírja a tagállamok számára, hogy évente szolgáltassanak adatokat a termelés mennyiségéről.
(2)
Az akvakultúrának a Közösség összesített halászati termeléséhez való megnövekedett hozzájárulása a közös halászati politika keretén belül ezen ágazat ésszerű fejlesztéséhez és irányításához több adatot igényel.
(3)
Az akvakultúra-tevékenységek tekintetében a halkeltető- és nevelőtelepek egyre növekvő jelentősége részletes adatokat tesz szükségessé ezen ágazatnak a közös halászati politikán belüli megfelelő nyomon követése és irányítása érdekében.
(4)
A termelés mennyiségére és értékére vonatkozó információkra van szükség az akvakultúra-termékek piacának felülvizsgálatához és felméréséhez.
(5)
Az ágazat struktúrájára és az alkalmazott technológiákra vonatkozó információkra van szükség a környezetvédelmi szempontból megfelelő gazdasági ágazat kialakításának biztosításához.
(6)
A 788/96/EK rendeletet hatályon kívül kell helyezni.
(7)
A 788/96/EK rendelet szerint alkalmazandó rendszerről való zökkenőmentes áttérés érdekében e rendeletnek három évig terjedő átmeneti időszakot kell biztosítania azon tagállamok számára, amelyeknél a nemzeti statisztikai rendszerekre való alkalmazása jelentős módosításokat igényel, és valószínűleg jelentős gyakorlati problémákat fog okozni.
(8)
Mivel ezen rendelet célját, nevezetesen közös jogi keret létrehozását az akvakultúra-ágazatra vonatkozó közösségi statisztikák rendszeres előállítására, a tagállamok nem tudják kielégítően megvalósítani, és az közösségi szinten jobban megvalósítható, a Közösség intézkedéseket hozhat a Szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ezen irányelv nem lépi túl az említett célok eléréséhez szükséges mértéket.
(9)
A közösségi statisztikákról szóló, 1997. február 17-i 322/97/EK tanácsi rendelet (3) képezi a halászat területén a statisztikák hivatkozási alapját. Ez különösen megköveteli a pártatlanság, a megbízhatóság, a célszerűség, a költséghatékonyság, a statisztikai adatok bizalmas kezelése és az átláthatóság elvének való megfelelést.
(10)
A statisztikai adatok gyűjtése és közlése a közös halászati politika megfelelő irányításának létfontosságú eszköze.
(11)
Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal (4) összhangban kell elfogadni.
(12)
A Bizottságot különösen fel kell hatalmazni arra, hogy az e rendelet mellékleteinek technikai módosításait elfogadja. Mivel a fenti intézkedések általános hatályúak és a rendelet nem alapvető fontosságú elemeinek módosítására irányulnak, beleértve annak új, nem alapvető fontosságú elemekkel történő kiegészítését, azokat az 1999/468/EK határozat 5a. cikkében meghatározott ellenőrzéssel történő szabályozási bizottsági eljárással összhangban kell elfogadni.
(13)
A Bizottságot az 1972. július 31-i 72/279/EGK tanácsi határozattal (5) létrehozott Agrárstatisztikai Állandó Bizottság segíti,
ELFOGADTA EZT A RENDELETET:
1. cikk
A tagállamok kötelezettségei
A tagállamoknak a felségterületükön található édesvízben és sós vizekben végzett akvakultúra-tevékenységekről statisztikákat kell benyújtaniuk a Bizottság részére.
2. cikk
Fogalommeghatározások
(1) E rendelet alkalmazásában a következő fogalommeghatározásokat kell alkalmazni:
a)
„közösségi statisztikák” a 322/97/EK rendelet 2. cikkében meghatározottak szerint;
b)
„akvakultúra” az Európai Halászati Alapról szóló, 2006. július 27-i 1198/1006/EK tanácsi rendelet (6) 3. cikkének d) pontjában meghatározottak szerint;
c)
„befogáson alapuló akvakultúra”: azon gyakorlat, mely szerint a vadon élő egyedeket befogják, majd akvakultúrában hasznosítják;
d)
„termelés”: az akvakultúra első eladásából származó alaptermékek mennyisége, beleértve a halkeltetésből és ivadéknevelésből származó, eladásra felajánlott mennyiségeket is.
(2) Az e rendelettel kapcsolatos minden egyéb fogalommeghatározást a I. melléklet tartalmazza.
3. cikk
A statisztikák összeállítása
(1) A tagállamoknak felméréseket vagy egyéb statisztikailag érvényesített módszereket kell használniuk a teljes termelés legalább 90 %-ára vonatkozóan tömeg, illetve a halkeltetésből és ivadéknevelésből származó termelés esetében darabszám szerint, a (4) bekezdés sérelme nélkül. A teljes termelés fennmaradó része becsült értékeken alapulhat. Az össztermelés több mint 10 %-ának becsléséhez eltérés iránti kérelem nyújtható be, a 8. cikkben meghatározott feltételek szerint.
(2) A felméréseken kívüli források használata esetén el kell végezni e források statisztikai minőségének utólagos vizsgálatát.
(3) Egy olyan tagállam, melynek éves össztermelése kevesebb mint 1 000 tonna, becsült összesített adatokat nyújthat be az össztermelésre vonatkozóan.
(4) A tagállamoknak fajokra lebontva kell kimutatniuk a termelést. Ugyanakkor azon fajok esetében, amelyek tömege egy tagállamban egyenként nem haladja meg az 500 tonnát, illetve a tömegben kifejezett termelés súlyának 5 %-át, a termelési mennyiség megállapítható becsléssel és összesíthető. E fajok halkeltetésből és ivadéknevelésből származó darabszáma megállapítható becsléssel.
4. cikk
Adatok
Az adatoknak a naptári referenciaévre kell vonatkozniuk, és az alábbiakra kell kiterjedniük:
a)
az éves akvakultúra-termelés (mennyiség és egységérték);
b)
éves bevitel a befogáson alapuló akvakultúrába (mennyiség és egységérték);
c)
halkeltető- és nevelőtelepek éves termelése;
d)
az akvakultúra-ágazat struktúrája.
5. cikk
Adatok szolgáltatása
(1) A tagállamoknak a II., III. és IV. mellékletben szereplő adatokat a naptári referenciaév végétől számított tizenkét hónapon belül kell benyújtaniuk a Bizottság (Eurostat) számára. Az első naptári referenciaév 2008.
(2) A 2008. évre vonatkozó adatoktól kezdődően, azt követően pedig hároméves időközönként az V. mellékletben szereplő, az akvakultúra-ágazat struktúrájára vonatkozó adatokat a naptári referenciaév végétől számított tizenkét hónapon belül kell benyújtani a Bizottság (Eurostat) részére.
6. cikk
Minőségértékelés
(1) A tagállamoknak éves jelentést kell készíteniük a Bizottságnak (Eurostat) a szolgáltatott adatok minőségéről.
(2) Az adatok benyújtásakor valamennyi tagállamnak el kell juttatnia a Bizottsághoz egy részletes módszertani jelentést. Ebben a jelentésben valamennyi tagállamnak be kell mutatnia, hogy az adatokat hogyan gyűjtötte és állította össze. E jelentésnek tartalmaznia kell a mintavételi technikákra, a becslési módszerekre, a felméréseken kívüli forrásokra vonatkozó részleteket, továbbá a kapott becsült értékek minőségértékelését. A VI. melléklet mutatja be a módszertani jelentés javasolt formáját.
(3) A Bizottságnak meg kell vizsgálnia a jelentéseket, következtetéseit pedig a 72/279/EGK határozattal létrehozott Agrárstatisztikai Állandó Bizottság illetékes munkacsoportjának kell bemutatnia.
7. cikk
Átmeneti időszak
(1) E rendelet végrehajtására a 10. cikk (2) bekezdésében említett irányítóbizottsági eljárásnak megfelelően 2009. január 1-jétől kezdődően három évet meg nem haladó, egy teljes naptári évre kiterjedő átmeneti időszakok biztosíthatók a tagállamoknak, amennyiben e rendeletnek a saját nemzeti statisztikai rendszereikre történő alkalmazása nagyobb kiigazításokat igényel és valószínűsíthetően jelentős gyakorlati problémákat okoz.
(2) E célból a tagállamok 2008. december 31-ig megfelelő indoklással ellátott kérelmet nyújtanak be a Bizottsághoz.
8. cikk
Eltérések
(1) Azokban az esetekben, ahol egy adott akvakultúra-ágazat statisztikákba történő bevonása aránytalan nehézségeket okozna a nemzeti hatóságoknak az adott ágazat jelentőségéhez képest, a 10. cikk (2) bekezdésében említett irányítóbizottsági eljárással összhangban eltérés engedélyezhető.
Az eltérés lehetővé teszi a tagállam számára, hogy a szóban forgó ágazat adatait kizárja a benyújtott nemzeti adatok közül, vagy becslési módszereket alkalmazzon az össztermelés több mint 10 %-ára vonatkozó adatok szolgáltatásához.
(2) A tagállamoknak támogatniuk kell valamennyi, az adatok első benyújtásának határideje előtt benyújtandó eltérés iránti kérelmet azzal, hogy az e rendelet alkalmazása során tapasztalt problémákról szóló jelentést nyújtanak be a Bizottsághoz.
(3) Amennyiben az adatgyűjtés helyzetében bekövetkező változás miatt előre nem látható nehézségekkel kerülnek szembe a nemzeti hatóságok, a tagállam megfelelően indokolt, eltérés iránti kérelmet nyújthat be az adatok első benyújtására vonatkozó határidőt követően.
9. cikk
Technikai rendelkezések
(1) A mellékletek technikai módosításait érintő, e rendelet nem alapvető fontosságú elemeinek többek között kiegészítéssel történő módosítására irányuló intézkedéseket a 10. cikk (3) bekezdésében említett ellenőrzéssel történő szabályozási bizottsági eljárással összhangban kell elfogadni.
(2) A statisztikák benyújtásának formátumát a 10. cikk (2) bekezdésében említett irányítóbizottsági eljárással összhangban kell elfogadni.
10. cikk
Bizottsági eljárás
(1) A Bizottságot az Agrárstatisztikai Állandó Bizottság segíti.
(2) Az e bekezdésre történő hivatkozáskor az 1999/468/EK határozat 4. és 7. cikkét kell alkalmazni, 8. cikkének rendelkezéseire is figyelemmel.
Az 1999/468/EK határozat 4. cikkének (3) bekezdésében meghatározott határidő három hónap.
(3) Az e bekezdésre történő hivatkozáskor az 1999/468/EK határozat 5a. cikkének (1)-(4) bekezdését és 7. cikkét kell alkalmazni, 8. cikkének rendelkezéseire is figyelemmel.
11. cikk
Értékelő jelentés
2011. december 31-ig, és azután háromévenként a Bizottság értékelő jelentést nyújt be az Európai Parlamentnek és a Tanácsnak az e rendelet értelmében összeállított statisztikákról, különösen azok relevanciájáról és minőségéről.
Ennek a jelentésnek tartalmaznia kell a statisztikák gyűjtésére és feldolgozására létrehozott rendszer költséghatékonyságának elemzését is, továbbá a legjobb gyakorlatok megjelölését a tagállamok munkaterhének csökkentése, valamint az adatok hasznosságának növelése és minőségének javítása céljából.
12. cikk
Hatályon kívül helyezés
(1) A (3) bekezdés sérelme nélkül a 788/96/EK rendelet hatályát veszti.
(2) A hatályon kívül helyezett rendeletre vonatkozó hivatkozásokat az e rendeletre való hivatkozásként kell értelmezni.
(3) Az e rendelet 13. cikkének második bekezdésétől eltérően az a tagállam, amely számára az e rendelet 7. cikkével összhangban átmeneti időszakot engedélyeztek, a megadott átmeneti időszak során továbbra is a 788/96/EK rendelet rendelkezéseit alkalmazza.
13. cikk
Hatálybalépés
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ezt a rendeletet 2009. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2008. július 9-én.